काठमाडौं । नेपाली कांग्रेसका नेता प्रकाशमान सिँहले दुईतिहाई जनमत प्राप्त कम्युनिष्ट नेतृत्वको सरकारले जनतालाई अनुभूत हुने गरी कुनैपनि काम गर्न नसक्ने टिप्पणी गरेका छन् ।
महाकवि लक्ष्मीप्रसाद देवकोटाको जन्मजयन्तीका अवसरमा बुधबार काठमाडौंको जोरपाटीमा आयोजित कार्यक्रममा कांग्रेस नेता सिँहले भने, ‘‘बजारमा महंगी कहाली लाग्दो भएको छ । शान्ति–सुरक्षा झनझन कमजोर बनिरहेको छ । संघियता कार्यान्वयनमा उदासिन सरकार अनावश्यक कुरामा अल्मलिएको छ । यसले जनताले अनुभव हुने गरी केही पनि काम गर्न सक्दैन ।’’
नेता सिँहले सरकारलाई खबरदारी गर्नुपर्ने कर्तव्य भएपनि प्रतिपक्षी दल प्रभावहिन भएकाले मुलुकको अवस्था चिताजनक बनेको बताए । कांग्रेस सभापति शेरबहादुर देउवाले पार्टीलाई विधान अनुरुप चलाउन नसकेका कारण मुलुकको अवस्था जर्जर भएको उनले आरोप लगाए ।
काठमाडौं । संविधान संशोधन नगरे सरकारलाई दिएको समर्थन फिर्ता लिने तयारी गरेको राष्ट्रिय जनता पार्टी महाधिवेशनसम्म चुप लाग्ने भएको छ ।
आगामी वैशाख ७–९ सम्म आयोजना हुन लागेको महाधिवेशनलाई पार्टीको शक्ति केन्द्रित भएको र महाधिवेशन लक्षित कार्यक्रम गर्नुपरेकाले संविधान संशोधनबारे बहस सिर्जना गर्न नभ्याइएको राजपाका नेताहरू बताउँछन् ।
“सरकारले संविधान संशोधनमा तदारूकता देखाउन सकेको छैन । यसबीचमा ठूला चाडपर्वहरू पनि आए । जनता फेस्टिबलको मुडमा भएको त्यसबारे बहस गर्न सकिएको छैन,” राजपाका महासचिव मनिषकुमार सुमनले बाह्रखरीसँग भने ।
“अहिले संविधान संशोधनबारे कुनै नयाँ प्रगति भएको छैन । सरकारलाई दिएको समर्थन फिर्ता लिने, नलिनेबारे पनि पार्टीमा बहस, छलफल गर्न पाइएको छैन,” उनको भनाइ थियो ।
उनले अहिले पार्टीका सम्पूर्ण शक्ति महाधिवेशन सम्पन्न गर्न र नयाँ उर्जा आर्जन गर्न केन्द्रित रहेकाले वैशाख यता संविधान संशोधनको मुद्दा ज्यादै पेचिलो नबन्ने बताउँछन् ।
“पहिलो पार्टी आफैँ बलियो र तागतवान् हुनुप¥यो, तबमात्र सरकारसँग पौंठेजोरी खेल्न सकिन्छ । अतः हाम्रो ध्यान महाधिवेशनतर्फ छ,” उनले भने ।